b"\n_START_ARTICLE_\nAhmadiyya\n_START_PARAGRAPH_\nAhmadiyya (Ahmadiyya Muslim Jama'at) er en islamsk trosretning med menigheter i 213 land. Den aksepteres ikke som en del av islam av deler av det internasjonale islamske trossamfunnet, blant annet fordi grunnleggeren av bevegelsen gj\xc3\xb8r krav p\xc3\xa5 profetd\xc3\xb8mme. Tilhengere av ahmadiyya mener at trosretningen er ingen ny religion, men en gjenf\xc3\xb8delse av islam. Historisk sett er menigheten Norges f\xc3\xb8rste med tilstedev\xc3\xa6relse allerede fra 1956. Ahmadiyyaretningen var blant de f\xc3\xb8rste muslimske trossamfunn som etablerte seg i Storbritannia og andre vestlige land. I Norge hadde menigheten omtrent 1600 medlemmer (2018), og er dermed ikke blant de st\xc3\xb8rste menighetene. Trossamfunnet ble etablert i 1889 av Mirza Ghulam Ahmad (1835\xe2\x80\x931908) i byen Qadian i delstaten Punjab i Britisk India. Han hevdet \xc3\xa5 v\xc3\xa6re en frelserskikkelse. Trosretningen arbeider for \xc3\xa5 etablere fred _NEWLINE_Der trossamfunnet er etablert, arbeider det for \xc3\xa5 p\xc3\xa5virke islam gjennom sosiale prosjekter, l\xc3\xa6reinstitusjoner, sykehus, islamske publikasjoner og bygging av moskeer. Organisasjonen blir forfulgt i flere muslimske land, blant annet Algerie, Pakistan og Indonesia._NEWLINE_Etter grunnleggerens bortgang er ahmadiyya blitt ledet av kalifer. Dagens kalif er Mirza Masroor Ahmad, som ble valgt i 2003. Hans offisielle tittel er Khalifatul Masih V.\n_START_SECTION_\nL\xc3\xa6re\n_START_PARAGRAPH_\nAhmadiyya hevder \xc3\xa5 gi et klart bilde av islams visdom, filosofi, moral og spiritualitet basert p\xc3\xa5 Koranen og handlem\xc3\xa5ten til Muhammad. Trossamfunnet hevder \xc3\xa5 ha som m\xc3\xa5l \xc3\xa5 gjenopplive islamsk moral og spirituelle verdier. Det oppmuntrer til dialog mellom ulike trosretninger, og forsvarer islam iherdig og fors\xc3\xb8ker \xc3\xa5 rette misforst\xc3\xa5elser om islam i den vestlige verden. Trossamfunnet arbeider p\xc3\xa5 forskjellige m\xc3\xa5ter for \xc3\xa5 skape toleranse, kj\xc3\xa6rlighet og forst\xc3\xa5else mellom troende av forskjellige religioner. Det tror p\xc3\xa5 Koranens l\xc3\xa6re om at \xc2\xabdet finnes ingen tvang i religionen.\xc2\xbb(2:257), og har \xc2\xabKj\xc3\xa6rlighet til alle, ikke hat mot noen\xc2\xbb som sitt motto.\n_START_SECTION_\nAhmadiyya i Norge\n_START_PARAGRAPH_\nAhmadiyya hevder at to norske kvinner konverterte til denne retningen p\xc3\xa5 1920-tallet. I 1957 begynte tre unge gutter \xc3\xa5 interessere seg for islam og tok kontakt med Syed Kamal Yousuf, misjon\xc3\xa6ren fra Pakistan med ansvar for Skandinavia som da bodde i G\xc3\xb6teborg. De konverterte til Ahmadiyya og startet det f\xc3\xb8rste muslimske trossamfunnet i Norge. P\xc3\xa5 1970-tallet begynte det \xc3\xa5 komme pakistanske innvandrere til Norge og i 1974 ble Ahmadiyya offisielt registrert._NEWLINE_I 1980 kj\xc3\xb8pte menigheten en villa p\xc3\xa5 Frogner der den etablerte sin f\xc3\xb8rste mosk\xc3\xa9, Nor mosk\xc3\xa9. Moskeen ble i 1985 angrepet med en bombe fylt med dynamitt. Etterhvert ble moskeen for liten, og man startet planleggingen av en ny mosk\xc3\xa9 p\xc3\xa5 Furuset. Bait-un-Nasr \xe2\x80\x93 den nye mosk\xc3\xa9en \xe2\x80\x93 \xc3\xa5pnet i 2011 som Nordens st\xc3\xb8rste. I 2017 var det rundt 1550 registrerte ahmadiyya-muslimer i Norge, hovedsakelig bosatt i det sentrale \xc3\xb8stlandsomr\xc3\xa5det. \xc3\x85rlig arrangerer menigheten nytt\xc3\xa5rsdugnad og religionenes dag for \xc3\xa5 fremme forst\xc3\xa5else og toleranse p\xc3\xa5 tvers av livssyn._NEWLINE_I 2018 ble Ahmadiyya ogs\xc3\xa5 tatt som medlemmer av Samarbeidsr\xc3\xa5det for tros- og livssynssamfunn._NEWLINE_Ahmadiyya skiller seg fra andre muslimske retninger p\xc3\xa5 grunn av sitt motto \xc2\xabKj\xc3\xa6rlighet til alle, ikke hat mot noen\xc2\xbb. Alle mennesker blir sett p\xc3\xa5 som likeverdige, uansett tro og livssyn - du defineres ikke bare av din tro, men ogs\xc3\xa5 av dine handlinger. Dette mottoet gjennomsyrer det meste av arbeidet som trossamfunnet gj\xc3\xb8r og er et kjennemerke p\xc3\xa5 denne retningen.\n_START_SECTION_\nArbeid for fred og inter-religi\xc3\xb8s harmoni\n_START_PARAGRAPH_\nAhmadiyyas overhode, kalif Mirza Masroor Ahmad, arbeider for fred og inter-religi\xc3\xb8s harmoni. Gjennom sine prekener, foredrag, b\xc3\xb8ker og personlige m\xc3\xb8ter arbeider han kontinuerlig for etablering av universelle menneskerettigheter, et rettferdig samfunn og en adskillelse mellom religion og stat._NEWLINE_Ett av hans initiativer er Ahmadiyya fredspris som tildeles et individ eller en organisasjon som i s\xc3\xa6rdeleshet har bidratt til \xc3\xa5 fremme fredens sak._NEWLINE_Den norske avdelingen har ogs\xc3\xa5 gjennomf\xc3\xb8rt arrangementer for \xc3\xa5 fremme fred og inter-religi\xc3\xb8s harmoni, blant annet gjennom Religionenes dag og fredskonferansen."